Poštovane koleginice,

Zahvaljujemo se na spremnosti da svoju praksu podelite sa koleginicama iz drugih ustanova, a sve u cilju podrške dečjoj dobrobiti, stalnom razvijanju kvaliteta prakse i osnaživanju profesionalnih kompetencija medicinskih sestara-vaspitača.

Sistem predškolskog vaspitanja prolazi kroz izazovan reformski period koji dominantno boji naša zajednička nastojanja da kvalitetno u praksi primenimo novu programsku koncepciju – Godine uzleta. Pred nama je izazov da, oslanjajući se na temelje prethodnih kvalitetnih praksi, praksu transformišemo, što nije lako i predstavlja proces. To znači da ćemo zajedno da učimo i gradimo razumevanje nove programske koncepcije kroz stalno preispitivanje koliko je realni program koji razvijamo u svojoj grupi u skladu sa Osnovama programa.

Kako bi stručni skup i vaše izlaganje na njemu dali veći doprinos razvijanju refleksivne prakse kroz horizontalno učenje i razmene sa kolegama, molimo vas da u pripremi finalne verzije vašeg rada i posebno u pripremi izlaganja za kolege iz drugih ustanova uvažite sugestije koje vam dajemo kako bi vaše izlaganje imalo veći potencijal za zajedničko učenje stručnom skupu.

Imajte na umu da dobra prezentacija nije ona koja prikazuje “dobru” praksu, nego ona iz koje učimo, koji nas podstiče na razmišljanje i diskusiju sa kolegama o praksi. U tom smislu vaša prezentacija, osim primera prakse koji delite sa kolegama, treba da sadrži i analizu te prakse, kroz uvide do kojih ste došli njenim kritičkim preispitivanjem, kao i promišljanja o mogućim pravcima promene prakse na osnovu uvida.

U prilogu vam šaljemo informaciju Programskog odbora i zapažanja sa predhodne Komisije za izbor radova,koja sadrži sugestije za unapređenje vaše prezentacije. Molimo vas da svoju prezentaciju još jednom sagledate kroz prizmu ovih informacija Komisije. U odnosu na aspekt prakse koji vi prikazujete, možda vam u pripremi izlaganja mogu pomoći I refleksivna pitanja koja takođe šaljemo u prilogu. Unapredite svoju prezentaciju na osnovu uvida do kojih dodjete, oslanjanjući se na refleksivna pitanja i sugestije Komisije.

Međutim, kada budete pripremali vaše izlaganje kolegama na skupu, ohrabrujemo vas da budete slobodni da svojim kolegama prezentujete sve uvide do kojih ste došli kritički preispitujući praksu (sami, sa kolegama iz vrtića i uz povratnu informaciju kolega iz Komisije): koje teškoće ste imali, da li biste i zašto sada nešto drugačije uradili...

Imajte u vidu da nam je izlaganju podjednako korisno da čujemo kojim aspektima prakse u vašem primeru ste zadovoljni, ali možda još više koje uvide imate u vezi sa aspektima prakse koji mogu da budu unapređeni - jer svaka praksa može da bude unapređena. Neka vam u pripremi izlaganja vodilja bude kako sagledavate svoju ulogu vaspitača u izabranom primeru - kako ste razumeli situaciju i svoju ulogu u tom primeru, kako ste reagovali, kako bi sad reagovali, kako je možete sagledati iz ugla Godina uzleta, koja su vaša razmišljanja i dileme u toj situaciji bile, šta ste primetili, šta su vam bili izazovi, kako ste ih prevazilazili.

Spremnost da u svom izlaganju upotrebite kritičku refleksiju, o vama govori da ste profesionalac koji promišlja o praktičnim iskustvima i teorijskim polazištima, koji je spreman da ih menja i rekonstruiše, kako bi razvijao profesionalan odnos prema vlastitoj praksi.